
COMUNICAT DE PRESĂ
02 octombrie 2014
Protocol de colaborare încheiat cu Agenţia Naţională pentru Reglementare în Energetică a Republicii Moldova

În perioada 01 – 02 octombrie 2014, o delegație de experți ai Autorităţii Naţionale de Reglementare în domeniul Energiei din România, condusă de domnul președinte Niculae Havrileț, a efectuat o vizită de lucru la Agenţia Naţională pentru Reglementare în Energetică din Republica Moldova.
Vizita de lucru a avut  ca principal scop încheierea unui protocol între ANRE România și ANRE Moldova, în vederea dezvoltării și consolidării colaborării dintre cele două instituții de reglementare. 
Protocolul are ca obiectiv colaborarea dintre cele două autorităţi publice în ceea ce priveşte  activitatea de elaborare a cadrului de reglementare necesar funcţionării sectorului şi pieţei energiei electrice, termice şi gazelor naturale, în condiţii de concurenţă, transparenţă şi protecţie a consumatorilor.   
În cadrul discuțiilor au fost abordate subiecte de actualitate din sectorul energetic al Republicii Moldova, aspecte privind perspectivele pieței de energie din Uniunea Europeană, precum și sprijinul pe care ANRE îl va acorda la elaborarea cadrului de reglementare în conformitate cu prevederile cuprinse în Pachetul 3 Energie în vederea integrării Republicii Moldova în piață unică europeană.

Prin încheierea acestui protocol se urmărește promovarea unei activităţi de informare şi schimb de experienţă, prin asigurarea schimbului reciproc de date, informaţii şi documente legate aplicarea legislaţiei europene în domeniul energiei electrice, inclusiv a energiei produse din surse regenerabile de energie şi gazelor naturale.

Direcţia comunicare, cooperare şi relaţia cu Parlamentul

